Un șofer care rula regulamentar dar a fost surprins de ieșirea altui conducător auto din benzinăria OMV a căzut victima într-un accident produs marți seară, la ieșirea din Suceava spre Plopeni. În urma impactului violent dintre un autoturism VW și o autoutilitară Iveco, prima mașină a fost distrusă, iar șoferul rănit, din fericire nu foarte grav.
Pe 5 martie, în jurul orei 18.30, Poliția municipiului Suceava a fost sesizată cu privire la producerea unui accident rutier pe strada Cuza Vodă, în dreptul benzinăriei OMV.
Din cercetările polițiștilor rutieri a rezultat că un șofer din Salcea, la volanul unui VW Polo, a ieșit din benzinărie, către Plopeni, fără a se asigura suficient și fără a acorda prioritate unui VW Golf condus regulamentar dinspre Suceava.
În urma acestui prim impact, autoturismul VW Golf a pătruns pe sens opus, lovind puternic autoutilitara Iveco condusă dinspre Plopeni spre Suceava.
Șoferului VW-ului Golf a fost preluat de o ambulanță și transportat la Spitalul Județean Suceava, unde i s-a stabilit diagnosticul de contuzie umăr stâng, fără alte probleme deosebite.
Toți cei trei șoferi implicați în accident au fost verificați cu aparatul etilotest, toți având alcoolemie 0.